text: Smadrede bil med køller som hævn
  08 februar 2011 kl. 20.34
  Politiet har sigtet tre mænd for vold og trusler. De gik tirsdag til angreb på en 45-årig mands bil med køller i Vejle.
  De anholdte stoppede kort efter klokken 13.00 den 45-årige på Nørremarksvej ved Hældagerskolen i Bredballe, efter at være blevet chikaneret af ham i trafikken, fortæller Vejle Amts Folkeblad.
  Mændene gik med baseballkøller til angreb på den 45-årige mands bil. De lavede buler i bilen og knuste flere ruder.
  
  Mødte op hos politiet
  - Ofret kørte i første omgang fra stedet, men mødte senere op på politigården i sin ødelagte bil. Og vi fandt herefter hurtigt frem til de anholdte, siger Henrik Dam, vagthavende hos Sydøstjyllands Politi.
   
  Politiet sporede gerningsmændene til Hells Angels rockerborg på Jellingvej i Vejle.
   
  De anholdte er en 21-årig mand fra Silkeborg og en 28-årig og en 21-årig fra Vejle.
  Gerningsmændene er foreløbig blevet løsladt.
   
  Ofret havde ingen relation til gerningsmændene.
  